หุ้นยุโรปปิดวานนี้ปรับขึ้น หลังอีซีบีเดินหน้าใช้ QE
ตลาดหุ้นยุโรปปิดบวกเมื่อคืนนี้ (15 เม.ย.) หลังนายมาริโอ ดรากี ประธานธนาคารกลางยุโรป (ECB) ยืนยันว่า ECB จะเดินหน้าใช้มาตรการผ่อนคลายเชิงปริมาณ (QE) ต่อไป จนกว่าเงินเฟ้อของยูโรโซนจะฟื้นตัวอย่างยั่งยืน
16 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดบวกเมื่อคืนนี้ (15 เม.ย.) หลังนายมาริโอ ดรากี ประธานธนาคารกลางยุโรป (ECB) ยืนยันว่า ECB จะเดินหน้าใช้มาตรการผ่อนคลายเชิงปริมาณ (QE) ต่อไป จนกว่าเงินเฟ้อของยูโรโซนจะฟื้นตัวอย่างยั่งยืน
ทั้งนี้ ดัชนี Stoxx Europe 600 ปรับขึ้น 0.6% ปิดที่ 414.06 จุด, ดัชนี CAC-40 ตลาดหุ้นฝรั่งเศสปิดที่ 5,254.35 จุด เพิ่มขึ้น 36.29 จุด หรือ +0.70%, ดัชนี DAX ตลาดหุ้นเยอรมันปิดที่ 12,231.34 จุด เพิ่มขึ้น 3.74 จุด หรือ +0.03% และดัชนี FTSE 100 ตลาดหุ้นลอนดอนปิดที่ 7,096.78 จุด เพิ่มขึ้น 21.52 จุด หรือ +0.30%
ตลาดหุ้นยุโรปปิดตลาดดีดตัวขึ้น หลังจากนายดรากีได้แถลงภายหลังการประชุมเมื่อวานนี้ว่า ECB จะยังคงเดินหน้าใช้มาตรการ QE ต่อไปจนกว่าเงินเฟ้อของยูโรโซนจะฟื้นตัวอย่างยั่งยืน พร้อมกับกล่าวว่ามาตรการ QE ได้ช่วยหนุนเศรษฐกิจยูโรโซนให้ขยายตัวขึ้น
ทั้งนี้ นายดรากีได้เปิดช่องสำหรับ ECB ที่จะซื้อพันธบัตรต่อไปเกินกว่าเดือนก.ย.2559 ซึ่งเป็นช่วงเวลาที่กำหนดไว้เดิม โดยเขากล่าวว่า จะซื้อพันธบัตรถึงเดือนก.ย.ปีหน้า หรือจนกว่าอัตราเงินเฟ้อขยับขึ้นเข้าใกล้เป้าหมายที่ระดับ 2% ของ ECB ส่วนในการประชุมเมื่อวานนี้ ECB มีมติคงอัตราดอกเบี้ยต่ำสุดเป็นประวัติการณ์ที่ 0.05% ซึ่งเป็นไปตามการคาดการณ์ของตลาด
หุ้นอาร์เซลอร์มิททัล และหุ้นเกลนคอร์ รีซอสเซส ต่างปรับตัวขึ้นกว่า 1.8% ซึ่งช่วยหนุนหุ้นกลุ่มเหมืองแร่ดีดตัวขึ้นติดต่อกันเป็นวันที่ 2 ขณะที่หุ้นกลุ่มพลังงานดีดตัวขึ้นตามราคาน้ำมันดิบในตลาดโลก โดยหุ้นรอยัล ดัทช์เชลล์ และหุ้นโททาล ต่างก็ปรับตัวขึ้นอย่างน้อย 1.8% ขณะที่หุ้นทุลโลว์ ออยล์ พุ่งขึ้น 8.7% หลังจากโกลด์แมน แซคส์ ได้ปรับเพิ่มน้ำหนักความน่าลงทุนของหุ้นดังกล่าว